Dreigemente ontvang voor taxi-stakingArgieffoto ter illustrasie (Quantum-minibus) Die Ekurhuleni-metro het kennisgewing gegee dat sy busdienste Dinsdag opgeskort gaan word weens dreigemente wat ontvang is in aanloop tot ŉ beplande taxi-staking. Themba Gadebe, die metro se woordvoerder, het Maandag gesê die streek se taxibedryf het kennis gegee dat van sy lede reg oor Ekurhuleni gaan betoog. “As gevolg van die verwagte protesaksie wil die metro inwoners in kennis stel dat sy busdienste as voorsorgmaatreël opgeskort sal word nadat dreigemente van geweld ontvang is,” het Gadebe gesê. “Pendelaars word aangemoedig om Dinsdag alternatiewe vervoerreëlings te tref. Busdienste behoort weer teen Donderdag ten volle in werking te wees.” Gadebe het verskoning gevra vir die ongerief en gesê dat pendelaars met ŉ gratis rit vergoed sal word.